khistorydata/jeongjo-sjw-relations huggingface dataset:
정조 12년 · 강
命馬牛標識來頭使行詳探以來
정조 12년 · 목
刑曹啓言悍惡馬牛標識之方人各異見而要不出於掛牌於額懸鈴於項兩條之中大抵悍馬之網其口惡牛之鋸其角本有民間通行之規則今不過就此而推廣之惟在廟堂集衆慮而裁擇爾敎曰額牌未易卞知項鈴適增跳踉惟網馬口鋸牛角最無弊最有據而此則民間見行之式亦不必別更頒令雖使廟堂裁用於衆慮決知無妙策且令出惟行萬一硬定而旋止則不如不爲標識掛在一款問議事今姑置之畜物之覊絡馭制各得其方莫如彼中人況皇朝法制想亦遺傳於公私日用者令廟堂來頭使行詳探標識之如何爲制掛在之如何定式參以時行法令仍令詳陳於聞見事件中還下廟堂回啓決定庶合兩便之方以此知悉擧行
정조 12년 · 강
賑廳以頹壓民戶及致死人命恤典題給啓
정조 12년 · 목
該廳啓言四部頹壓人家九十六戶恤典各錢二兩題給北部忠義李國芳仍爲致命恤典錢二兩布一疋加給又啓言中西部頹壓人家合十戶恤典各二兩題給○平安監司金履素狀啓以爲今初一日博川郡驟雨暴霔江水大漲民家二十六戶漂失頹壓中戶小米各八斗小戶各七斗依例恤典題給
정조 12년 · 강
慶尙監司金光默以都試沒技人數爻啓
정조 12년 · 목
該監司狀啓以爲別武士都試創自丙寅年而左右列居首各一人試所狀聞出身則相當職除授閑良則直赴殿試至於沒技一款元無擧論蓋此非年年恒有之事而雖或有之自臣營論賞而止故別無謄錄只有施賞件記而稍久者擧皆散逸目下見存不過辛丑以後件記沒技人竝開錄于後辛丑條右列閑良李天鶴丙午條右列通德郞禹祥圭丁未條左列出身李龍思
정조 12년 · 목
因藥院問安啓辭敎曰慈候益臻平復卿等勿爲問候
정조 12년 · 강
命郊壇修築時遣禮郞監蕫
정조 12년 · 목
該曹啓言郊壇四孟朔遣禮郞看審有無頉定式發遣郞廳摘奸則各壇壇上及紅箭門墻垣階砌今番潦雨後有小小傾頹處前頭各處修改時一體修補此後着意擧行俾無執頉之弊敎曰來頭修改時別遣郞官監蕫限內執頉則該郞及不飭之本曹堂上難免重勘以此知悉
정조 12년 · 강
戶曹以金海屯田査實啓
정조 12년 · 목
該曹啓言金海呈訴民人洪範舟處詳問委折則以爲丙申以前只納一結稅折錢十一兩於忠勳府丙申移屬內司之後納五斗稅米於漕倉又給五石租於內司導掌前則一稅今則兩稅不勝冤痛有此來訴云取考本曹所在金海收租案則忠勳府屯田二十結十五負五束畓七十五結四十五負二束丙申移屬內需司出稅載錄又考忠勳府謄錄則以爲本府賜牌免稅屯田在於金海府年年遣導掌收稅乙亥因下敎移送於寧嬪房丙申還屬本府旋爲移屬云又考內需司册子則一如勳府謄錄丙申移屬後自本曹出稅土地則仍自內司遣導掌收稅云而免稅時以錢都納出稅後公稅納漕倉土稅給導掌故始有兩稅之稱而迷劣民人不知出稅之不同於免稅只知分納之有異於都納有此呼籲云矣有土免稅之一結二百斗租旣是不易之典則獨於此屯土在勳府免稅時只捧十一兩錢屬內司出稅後土稅則只捧百斗租公稅則只納五斗米云者未知緣何委折請令本道詳覈報狀來頭復自備局稟處民人口告土地來歷爲先査出以聞
정조 12년 · 강
遞判義禁具允鈺推大司憲金載順
정조 12년 · 목
政院捧入允鈺呈單敎曰前望無異特除近不開坐有甚憚勞若曰有病則連赴都監如是而遽然請告遽然捧入烏在其久而後甄用之意乎重臣事誠非矣原單依其請雖已踏下承宣之捧入亦甚曲循當該承旨從重推考○敎曰重叨所遭之銜逡巡似無怪特點旣出於格外處義亦當用格外先謝後疏可也況承批之後尙無動靜處義豈不太酸早知其若是難進則豈必强其不可强有特點之擧乎大司憲金載順爲先從重推考廷臣凡有遭罹拔例恩除竭蹶之過雖至於萬萬遽然萬萬率爾此則無關於廉防不如是陶用偕鑄之本意矯弊救俗之苦心將無所施不必遠求邃古雖以先朝故事言之廷臣之厚蒙恩造回死爲生者亦何當議到於却顧二字乎此習不變烏可曰造化之權乎廉防自廉防造化自造化無論若此若他知此飭敎無至於孤負之科事俾各知之
정조 12년 · 목
敎曰未肅拜玉堂許遞今日政差出○以李敬五爲應敎徐配修爲修撰李尙度爲副修撰徐有慶爲判義禁
정조 12년 · 강
濟州牧使洪仁默以大洋渰沒人處恤典題給啓
정조 12년 · 목
該牧使狀啓以爲良人高永福私奴閃道等兩漢去五月乘槎釣魚猝遇惡風去向無處必是渰沒於大洋故其妻孥處以丁未耗條皮穀各一石依例恤典題給
정조 12년 · 강
命兵曹武臣抄入別單勿漏書入
정조 12년 · 목
因兵曹武臣抄入別單敎曰此外卿所不知者或有遺漏細考官案更加遍問知其必無漏然後書入而如初單之具綜地處切勿書入其弟之坐謫不過一時玉成之意則其父兄之坐累萬萬不成說此等人之混錄反有害焉亦非書入之本意以以知悉
정조 12년 · 강
召見下直京試官守令于誠正閣
정조 12년 · 강
有政吏曹判書吳載純參判金憙參議徐鼎修進
정조 12년 · 목
敎曰未肅拜玉堂及兩司許遞今日政差出○以宋銓爲執義金光岳爲獻納鄭來百爲正言尹羽烈爲副修撰○敎曰秋夕差祭隔日卿宰侍從堂上堂下罷散人員竝敍用
정조 12년 · 강
放時囚呂萬永仍命還官
정조 12년 · 목
因義禁府都囚徒敎曰呂萬永伊時年事宜有參酌付過使之當日還官
정조 12년 · 강
應敎李宗燮陳疏辭職賜批
정조 12년 · 목
疏略曰玉署除旨出於夢外拔之衆棄之中續其旣絕之命飭敎荐降庚牌儼臨未知釁累如臣枳廢如臣者何以得此於聖明之世也然以朝廷之上四維爲先人臣之分廉義亦重今若以夤緣一出爲幸而因仍蹲冒之計則臣之一身固不足恤而其於辱淸朝而累聖簡何哉且臣之春秋兼銜與同副承旨洪仁浩有友壻應避之嫌揆以公格亦難冒膺伏乞亟命選部依前勿復檢擬以靖私義以卒生成之澤批以兼銜減下爾其勿辭察職
정조 12년 · 강
飭北道農形詳細狀聞
정조 12년 · 목
敎曰日前見農形狀本南關之稍勝果如狀辭亦甚多幸今日之雨稍過本道則去月快霽以後更無成霖之患乎北關農形近更詳聞乎竝令參以邑報仍具意見狀聞事分付秋序已深深北道里絕遠及今發巡可免後時日前申飭之後發行形止亦令廟堂斯速關問草記
정조 12년 · 강
命到記試取秋夕後爲之
정조 12년 · 목
敎曰晚炎猶未快褪到記試取當於過秋夕後爲之令成均館知委諸生處俾無等待之弊
정조 12년 · 목
自今月初六日至初十日涉疑疾中部五十八名出幕郊外東部六十六名西部六十二名南部一百九十九名北部一百五十名東活人署無西活人署七名以上病民四百八十四名內方痛五十八名向差三百九名還入一百十二名死亡五名出幕一百八十處
정조 12년 · 강
召見前原春監司金載瓉于重熙堂
정조 12년 · 목
載瓉啓言通川詳定會減之例與他邑不同公用之應入於詳定者太半不入旣不入於詳定會減則自本邑自備莫可支堪故屢十年前或自官別備或募民納錢以三千兩本錢名曰雇馬錢散債民間什三生殖一以爲蔘貢價添補之資一以爲詳定外公下之費矣自癸甲以後絕戶居多指徵無處一千餘兩報營蕩債二千餘兩本錢取利經用而此亦逃故參半隣族莫保況以一年應用較之一年利條則每年不足幾爲五分之三四故公用之時轉貸富民因爲不報數年之內加下已過千餘兩以此之故官民俱竭支保沒策今若以詳定中當入而不入者一從他邑例幷自詳定會減雇馬錢則只爲蔘錢添補之需則可爲少紓之道請令廟堂稟處敎曰邑弊旣至於此小民之受困可知蘇革之擧在所不已卿出擧條令廟堂稟處又啓言洪川縣免稅米以錢代納事臣於昨年狀聞而廟堂回啓只以今年條許施矣蓋該邑免稅米不過爲二百石而該邑處在山峽以其轉輸爲弊以錢代納爲三十年之久矣己亥年自本廳更令本色上納每當上納之時山面居多船所絕遠一石之納其費三倍民不聊生原州免稅則以遠江之故年前許令代錢洪川則尙責本色船運之弊原洪無異而道里險遠洪尤甚焉一則代錢一則本色者實非一視之政請令依原州例永許代納敎曰前例旣如此本色上納不過中間創始之例旣聞之後何可膠守且與正稅有異依昨年狀請自今年代錢上納以此定式之意分付該廳該道
정조 12년 · 목
敎曰屢日申飭尙不出肅科事雖有情勢云而此無異於往役事件各異事體所在極爲駭然忠淸道京試官沈能翼爲先罷職其代政官牌招開政差出○以李殷模爲副校理宋翼孝爲副修撰鄭東觀爲忠淸左道京試官
정조 12년 · 강
以具庠特擬瑞山郡守疏通也
정조 12년 · 목
扶安縣稅船臭載於瑞山境內該道伯洪檍狀請該郡守許晪罷黜敎以瑞山郡守令該曹口傳差出
정조 12년 · 강
齊陵慰安祭命兼行于秋夕節享
정조 12년 · 목
禮曹啓言今初十日大雨齊陵陵上曲墻頹圮云慰安祭當爲設行而秋夕節享旣隔二日則禮宜兼告而香祝今已下去請令藝文館改撰下送以爲兼行之地前去香祝令本陵官還爲上送于香室燒火本曹堂上郞廳依例進去奉審後稟處允之敎曰前送香祝勿爲上送與追送祝帖行祭後一體望燎事分付
정조 12년 · 강
平安監司金履素以齎咨官洪命福手本謄啓
정조 12년 · 목
狀啓以爲卽接義州府尹沈煥之本月初八日成貼狀啓謄報內漂人領去別齎咨官洪命福所帶去平泉奴仁光平雇奴義倜履海等持齎咨官報備局手本一度昨日亥時量還渡江出來故拆見手本則以爲六月初六日到北京詣禮部呈咨文二度則使臣蒙賞咨文則六月初七日禮部具題發報於熱河行在初十日以知道旨下漂人領送咨文則六月十六日禮部依例令瀋陽將軍發回原籍地方之意議奏行在十九日奉旨依議彼地事情皇帝八旬稱賀日期問於禮部則以爲今年三月二十三日下旨以五十五年擧行而日期則當於明年更爲稟定當年元朝與聖節間候旨擧行四月十四日又下旨五十五年將幸山東瞻禮岱宗展謁闕里八旬稱慶上諭及瞻禮岱宗上諭竝謄書上送緬甸國在雲南外極南途道甚遠今年緬甸首長遣頭目三人奉表入貢到雲南省該總督先爲馳奏則皇帝飭令八月聖節前送至熱河而所貢之物則黃金塔一坐馴象八隻云安南國有蟇弑之變其王妃及世子浮海到廣西省請援該總督馳奏皇帝大怒令廣西總督詳査其國變亂緣由飛撥回奏後將興師問罪納其王妃及世子云臺灣事則今年三月逆魁林爽文等八人檻致北京已爲正法出征之福康安海蘭泰等進封公爵云皇帝於二月十八日幸天津府觀河工三月十六日回京五月十九日幸熱河九月二十二日當爲還京云六月二十四日領宴二十七日領賞二十八日受回咨文二度及宴賞咨文一度七月初一日移發十三日出山海關而關外則兩朔水災前所未有大小凌河河道潰拆人家漂沒多至屢千戶沿路陵谷幾近滄桑自廣寧至邊城三百里之間平地成海人皆乘小船而行故寸寸前進八月初三日僅到瀋陽年事則各穀擧皆澇損一無可收居民房屋在在頹倒餘者擧皆半體沈水嗟聲載路誠爲愁痛車卜之在後者趕到無期到栅後勢將留待云云○戊申三月二十三日奉上諭上年八月王公大臣及直省將軍督撫大吏等以乾隆五十五年朕八旬萬壽籲請擧行慶典朕因王公大臣等身際昌期久承渥澤臚歡祝嘏出自積誠且朕自臨御以來親理萬幾孜孜不倦五十餘年如一日玆仰荷上蒼眷佑列聖垂庥膺受純熙錫光篤慶躬躋遐壽五世一堂實古所罕有允宜光昭盛軌以答景貺若却而不行反覺矯情是以特允所請竝恐王公大臣等過事鋪張業經諄切諭令祗照聖母皇太后六旬七旬八旬萬壽慶典之例備辦毋得稍有加增現在王公大臣因朕俯允所請踴躍歡忭亟欲抒忱其應備儀文典禮甚鉅若不專泒大臣董理其事恐承辦之員未喩朕意仍不免踵事增華致滋繁費非所以體朕嘉與諸臣效誠獻悃之心也所有五十五年萬壽慶典各事宜著派阿桂和珅劉墉福長安胡季堂金簡李綬伊齡阿總辦以期經理得當用光鉅典欽此○戊申四月十四日奉上諭此次朕巡幸天津沿路各省督撫鹽政織造等官呈進綴綢皮張荷包帽緯寺項除頒賞隨圍王大臣外其餘剩物件甚多足備一二次巡幸頒賞之用五十五年朕瞻禮岱宗展謁闕里沿路頒賞卽以此次餘剩物任頒給所有五十五年東巡沿路各督撫毋庸呈進欽此
정조 12년 · 강
命明日齋宿處所依例爲之
정조 12년 · 목
敎曰十五日眞殿當爲行祭明日齋宿處所依例爲之事該房知悉○敎曰明日齋宿閣臣只有二人苟簡甚矣檢校直提學徐有防本職許遞
정조 12년 · 강
以趙鎭寬爲敦寧都正柳戇爲同知中批也趙蒙錫爲五衛將口傳竝疏通也
정조 12년 · 목
敎曰觀此別單此三人須有提敎廷臣可以知此甄用之本意否則或忽於懲毖也或妨於隄防也趙鎭寬事早欲拔出而拖到至此者西藩事外政注一款在逝者爲難明之端而見誑之迹不待鎭寬之血書業已洞燭且與凶賊麟漢無異仇敵人孰不知大抵有此天地一部明義將賴以光明所以光明之方惟在於似此被汚人拯置平地俾暴其本心於幽明然後人與鬼可能昭判豈非公私之益家國之幸乎且以大典法言之亦無勿彈冠束帶之文綽有收用之官職旣欲拯出何借銓曹之手前府尹趙鎭寬敦寧都正除授如無窠加設口傳下批仍令當日謝恩趙蒙錫事入於別單過矣渠叔罪案出於善涉世三任統帥而吹噓者果何人乎貌類與不安等說亦出自何口乎然謂之與聞逆謀同參逆節誠至冤極痛饋遺養賊一款亦在養賊在海南時此則又在逆節未判之前同饋諸人旣皆勿問而於渠獨拈出指名拿來盤問蓋欲大懲創故耳然於酌處只下本府以例杖施一次刑竄之邊遠渠若不死年前赦令必當首宥其子猶於年久後不必永棄況爲其姪者乎此等處明定界限人鬼又昭判前中軍趙蒙錫五衛將作窠令該曹口傳擬入居停之目烏可辭乎此過於偏黨所致其眼只知爲先正之孫不覺其向後難處況國榮顚末雖於微事細節予豈或不聞知德相疏本草出於國榮使居間者正書直呈此人之不與此疏夫夫皆知且渠間經外補不擇木之罪罰已行矣況昨年春事聚舟中流一款無向上之心者固如此乎伊時欲爲甄拔而近於張大未果向筵見其子亦有下敎今何可持疑前府使柳戇同知除授如無窠加設口傳下批○敎曰日前亦以此意飭諭銓曹使之改書入蓋偶然不擬之人亦皆書入則在其人反若有累此豈屢飭之本意以吏曹言之文臣十人中除具庠則爲九人而其中李東顯所遭果何事也若以壬辰間事至今坎坷云則書入於此中尤豈成說乎外此若有別罪則丙申以後事予豈不知李東顯名字別單中抹下蔭爲六人而其中任靖周李獻祜亦有何罪而書入於此秩乎此亦抹下其外書入四人者亦未知爲何罪亦未知爲幾寸且考案逐名此外似有當入見漏者吏判事豈不駭然今番擧措出於矯時正俗兼欲行多年不諧意不從欲之政則爲吏判者但當一心秉公對揚勤敎而不此之爲當入之人或多潛拔無累之人或多混錄潛拔者寧不冤乎混錄者寧不厄哉況此吏判意謂無雜心俾掌近日注措矣觀其擧行如是其錯誤誠非所知於平日此別單還給該曹政官待明朝牌招開政使之更加陶洗無若前日又復不謹此等銓堂宜施嶺海行遣使廷臣曉知預令知悉待朝入來擧行差祭亞三堂許遞前望單子入之待開門一體牌招參政
정조 12년 · 강
以李在學爲吏曹參判李時秀爲參議趙尙鎭爲禮曹參判西淸君煋李澧爲都總管李得臣金載瓉李邦一李文德爲副總管竝前望李邦一李文德疏通也
정조 12년 · 목
敎曰秋夕隔日禮曹擧行堂上不備云參判實病勢難行公許遞前望單子入之待下批牌招擧行○政院以得臣方在奪告身中何以爲之啓敎以特爲蕩滌敍用俾知前習之沒緊妄度之無義仍令付軍職與新除授諸總管牌招推移入直
정조 12년 · 강
命前牧使李壽鵬施以告身追奪之典
정조 12년 · 목
刑曹啓言卽接平安監司金履素移文則定州座首金致福處査問李壽鵬減斛私用一款則以爲凡干倉穀雖一斗一石贏縮去來之際必有官踏印文跡而今此減斛米五十六石分置於東倉海倉或稱公廨修補或曰自官區處而終無一處修補一石區處之事遷就時日欲爲觀勢私用及其罷黜之後不得不留置而去矣自營發關兼邑使之責出於其時逢授監色等處依數還給於平壤府還民而減斛米旣是名色不正者故初無文跡踏印事東倉監官林文陽海倉監官李允喆等取招則以爲其時一依官家之指揮五十六石穀各各分授初無置簿之文書亦無一石公用之事而其畢竟私用十分無疑故果於前日行査時擧實納供云今此減斛米五十六石旣爲留置倉庫則當有留置文書又或修補公廨則當有修補磨鍊而觀此諸供初無一張可據之蹟亦無一石公用之事座首招中名色不正觀勢私用云者正是實際語而其犯手掩跡全歸私橐之狀昭不可掩則用下數爻及公私所用別無區別之端五十六石論罪封啓之後査懲於逢授監色等處出給平壤府使之分俵於還民云矣壽鵬係是朝官其罪狀請移義禁府處之敎曰觀此該道査牒及本曹粘啓本事誠難處各人供招皆稱無一處修補無一石區處云云不用於公不入於私可以推知然則已入已之律不親將入已之律稍可而將入已律無可施大抵自初下手於公穀勒出剩餘大是駭擧又有安言之駭擧凌蔑之駭擧有此多般駭擧渠烏得免重勘三罪俱發各加一等不應得爲而爲者告身追奪正屬當題前牧使李壽鵬本律中施以三等之典事分付該府○義禁府以李壽鵬杖八十收贖奪告身三等放送啓
정조 12년 · 강
命安岳郡改量待明年擧行
정조 12년 · 목
黃海監司李敬倫狀請安岳郡改量待年豐擧行敎曰經界之紊亂旣如許小民之從中受困可知豈不以仁政自經界始垂訓乎然年豐而得人然後可以議到待明年無待廟堂知委如可爲之直以擧行之意具由先期狀聞後爲之事分付外此諸道最紊亂不得不改量處亦令道伯十分裁量狀聞稟旨事一體分付
정조 12년 · 강
詣仁政殿祗迎香祝仍詣摛文院齋宿
정조 12년 · 목
敎曰秋夕祭香祝姑未傳香云祗迎後當詣齋所該房知悉○具翼善冠袞龍袍乘輿出協陽門入仁政門詣東月臺下降輿入幕次祗迎宗廟永禧殿各陵園廟墓香祝訖乘輿出仁政門詣摛文院齋宿○敎曰凡於公會每多晚到今日又爲請推事體所在極爲駭然別雲劍李文源從重推考○漢城判尹金尙集啓言頹戶恤典係是曠絕之特恩而第以無限定之故一番雨下頹壓之報各部齊到視若常事莫重恩典將未免屑越此後則若値大潦兩之時各其部官遍審坊內一次修報以爲轉聞而若有全家頹壓之類毋論四節隨卽報來恐合事宜矣從之
정조 12년 · 강
遣承旨分詣受香所奉審摘奸
정조 12년 · 강
漢城府以民家頹壓別單啓
정조 12년 · 목
該府啓言今番兩水頹壓民家當入恤典者及不當入者區別書入恤典秩東部八戶西部四十八戶南部七戶北部十八戶勿論秩中部一戶東部三戶西部二十七戶南部三戶北部二十八戶敎曰依此別單卽爲題給事分付該廳其中數間草舍如非一分完二分頹則竝在勿論中判尹筵稟定式之後如是抄啓雖似無怪此等殘戶不可膠守今番則二三間民戶之頹圮者勿較完頹多少一體周恤部官親執擧行俾無不均之弊判堂入侍親承筵敎以此另加申飭○賑恤廳以各部頹壓民家合八十一戶每戶恤典各錢二兩依例題給啓○全羅監司徐龍輔以道內癘疫乾淨啓
정조 12년 · 목
以李秉鼎爲大司憲李秉鼎趙瑍新通具㢞重通也曺允大爲大司成閔台爀爲慶州府尹○吏批啓言忠淸左道京試官鄭東觀以母病沈重呈狀乞遞請改差敎曰館職力辭雖以乞暇爲說而試役規避極涉無義不以玉堂自居云則以兩司爲京試官者亦有其人矣又以爲不嫺功令云爾則近來抄啓試作漸就刮目以此以彼大關事體不可循例改差所當重勘旣稱親病姑從末勘施以罷職之典其代今日政各別擇差待下批明日辭朝○以李庚運爲忠淸左道京試官金相定爲蔚珍縣監李義進爲造紙別提金相定李義進特敎擬入而疏通也○敎曰今聞兵判言目下情理之外數遞之弊不可不念旣有申大謙已例慶尙兵使柳孝源改差其在孝理之政前帥情理亦不可不念近地閫帥中差代卽令除辭朝赴任○以李煜爲兼司僕將崔䄷李弘稷爲僉知竝疏通也南志默爲慶尙左兵使李鴻運爲慶尙左水使○敎曰新除授慶尙左水使待開門辭朝○敎曰觀此吏曹別單其中金復休黃樟一是遭制以過葬在鄕而伊時原情不言本事者一是吏郞宣諡未及上京者向來李普天等區別時未及竝擧其爲斑駁莫甚於是事實旣如此則銓曹自可照他例擬望不必混錄於別單姓名抹下原別單更爲修正以入事分付○禮曹啓言明日宗廟永寧殿永禧殿景慕宮修改時本曹堂上當爲分進而判書李秉模齊陵奉審事進去宗廟永寧殿景慕宮則臣尙鎭兼進永禧殿修改參議李奎緯當爲進去而身病猝重請令政院稟旨擧行敎曰判書參議許遞前望入之李文源判書朴天衡參議批下又命刑曹判書前望入之以金尙集批下○以徐鼎修爲大司諫前望也
정조 12년 · 목
時至具翼善冠袞龍袍乘輿出摛文院由端暉門詣眞殿行禮訖乘輿出端暉門由仁政門入協陽門還內
정조 12년 · 목
領議政金致仁啓言頃日捕廳諸罪人一番究問酌處遽下甚非重獄體之道而其中貞采以劇賊輩或謂之有見或謂之非逆則誅止其身律不當罪不可不更賜處分至於得有非上變而口發無根之凶言於私室酬酢宇光論其被配之本罪已可謂殺之無惜而與純鎭綢繆謀議行跡叵測喆宗居間偵探妖惡莫甚此三漢亦不可白放矣敎以宇光則還發配所又啓言前此陵官之換作別檢窠者其數已多曾見銓曹以承文參下之乏人艱於排擬矣頃日該曹又以陵直長三窠作別檢事草記允下而此不必永爲定制更觀前頭文參下有裕則隨時闊狹恐好矣從之又啓言黃海兵使以官門聚點行否報于備局而本道庶可免歉聚點不至爲弊依他道例設行之意請分付從之又啓言咸鏡監司李崇祜狀啓以爲會寧府淸差開市時大國人牛馬料每年容入之數爲千餘石而本府所在元會付耳麥只是五十石零以茂山府所在備局句管私賑耳麥一千石移劃需用其代以會寧府所在常平廳太五百三十三石零折米還報事請令廟堂稟旨分付矣請依狀請許令折米移錄從之又啓言前原春監司金載瓉所啓批旨有令廟堂稟處之命矣通川郡公用之太半不入於詳定者實是當初該邑不善擧行之失而巡營依邑報該廳依營報所以民弊之至此也旣已登聞之後不可仍置令道臣取見本邑詳定公用之應入不入者依他邑例釐正報該廳會減雇馬錢則蔘價添補外無得他用之意請分付從之又啓言頃因傳敎嶺南右列別武士都試沒技直赴殿試之規自今年中復中撤在於何年而其間沒技爲幾人問于道臣狀聞事命下矣卽見慶尙監司金光默狀啓則以爲沒技一款當初節目旣不擧論前後道臣屢次陳請亦皆見格則中撤年條今無可論辛丑以後數年沒技人姓名開錄于後爲辭矣沒技直赴旣不載於當初事目則只當依下敎自今施行請以此分付從之○右議政蔡濟恭啓言大比之科只隔若干日矣近來試望多不擇擬使儒生輩有輕視考官之心試圍不嚴之弊未必不由於此今番則另飭銓曹試官必以有文名者排擬至若嚴科場之道不專在於許多禁條爲試官者若能有文鑑祛私意榜出之後無致有辭說則日後場屋不期嚴而自嚴請預爲申飭俾知愓勵致仁曰右相所奏儘爲嚴科場之要道而所謂許多禁條亦是法典所載借述外場之弊尤不可不痛禁自前特敎申飭之後則不無其效矣敎以出擧條申明知委俾有實效○惠堂李在簡啓言近來上納之愆期誠一痼弊前後關飭非止一再而外邑不畏法意視若尋常八月將半均惠廳所納尙多未收爲先出擧條另加申飭此後又或愆期則該邑守令依事目論罪之意請預爲知委各道從之
정조 12년 · 강
命明日詣慶熙宮經宿
정조 12년 · 목
敎曰明日當詣慶熙宮經宿後還宮侍衛軍兵及東西班隨駕竝依近例爲之事分付
정조 12년 · 목
以李義綱李東顯爲承旨李東顯李命俊李漢一崔晸金勉柱朴宗岳李義弼復望李義綱兪漢寧具修溫沈稷之新通也宋載經爲判尹李義弼爲洪州牧使申尙權爲五衛將李義弼中尙權特敎擬入而疏通也
정조 12년 · 강
以趙鼎鎭爲大司憲前望也
정조 12년 · 강
命戶曹郞廳竝拿處尋命付過放送
정조 12년 · 목
因鄭東敎李良會李周憲洪樂敎李東鉉囚單敎以付過放送○敎曰蔭官輩頑慢之習未有甚於近日今日戶郞事駭然極矣修改之役暫時可完差祭還途亦豈侵暮而憑藉推托之說至入於政院口啓如此不畏法之類所當重治今姑十分參酌姑令付過放送更聞事實尤爲痛駭不可以一時拿放而止限五十日竝直該曹此後外方除遷如無特敎或承傳無敢擧論事分付銓曹武郞何足責勿論兼史體重預備望筒自春秋館啓下法意甚嚴名以預備則雖翰林待漏而入趁鑰而退日以爲常況兼史乎俄筵因翰林之奉命以致左史之空曠寧有如許事體堂后之事承旨何敢曰不知當該承旨推考一館之事右位主之有此前無之擧不能察飭當該翰林爲先從重推考
정조 12년 · 강
命兩銓文蔭武復職各窠遐方人居住皆懸註以入仍著爲式
정조 12년 · 목
敎曰以今番韓宗濟之已陞堂上已經僉樞而混錄於別單觀之近來銓曹用人之壅閼窄狹可知有累而見枳者尙且滌蕩恢張況無瑕而無勢一落未甄枯黃於遐陬者不知爲幾百輩然則有累反勝於無瑕寧有是也且況都政每有飭敎此特文具之文具卽此宗濟事可以反偶向筵雖有文蔭武無瑕積年落仕者抄出書入之命而書入而已依舊因循則是不但貽羞於遐外又有罔民之歎另飭吏兵曹待窠間以書入中最久人次次調用望單懸註以落仕最久人收用事承傳政目亦令依此書出俾政官雖欲不爲莫敢不爲事知悉仍此而有申飭者飭使收用雖必通稱西北北道人士之文武歧未嘗有續續收擬文而所謂臺侍蔭而所謂字牧武而所謂閫帥雖或有之都不過一二人塞責外此尋常官職竝與塞責之擧而蔑如宜乎宗濟之混錄這中今夏都政另令該曹問于道伯今至幾朔尙無皀白此該曹之不問乎該道之問而不薦乎令廟堂査問單記論勘仍令更加嚴飭至於兵批窠苟欲收用尤非難事以此意一體申飭大抵外方人雖或收用如不提問何以知其道某邑人乎此後文蔭復職兵批各窠遐方入依初仕例居住必皆懸註仍又定式施行事分付兩銓○備邊司啓言問于該曹則初無關問之事云成命之下尙今拋置請該曹堂上從重推考卽爲關問待其薦聞以爲次第收用之地允之
정조 12년 · 강
命釐正訓局船逗留之弊
정조 12년 · 목
戶曹啓言扶安縣稅船致敗該將校監色等待用刑嚴刑懲勵至於濫載一款四十餘石雖曰不多過千石則一般又以船隻不完爲言則以此以彼不可無罪請當該守令令本道指名現告拿問處之允之敎曰都監船隻之弊可勝言哉作奸由此愆限由此守令莫敢操切方伯亦莫敢誰何不革其規無以蘇弊而船費穀物之本營用處未必盡歸於私橐卿於向筵雖有陳白未卽許施然而捄其弊之方亦豈無之且況近來有司之臣多拘顏私愆限守令不以法勘斷至於船漢輩憑藉訓局公文許久逗留特次第事自今年愆限處卽論罪無或饒貸事本曹與惠廳知悉訓局船逗留之弊釐正事領相方帶該營都提擧卿亦兼管餉色提擧議于都提擧明日具意見更爲回啓
정조 12년 · 강
大司諫徐鼎修避嫌賜批
정조 12년 · 목
避嫌略曰臣於年前待罪喉院時三司懲討之啓至有焚草之命而不能碎首爭執至今追思愧汗浹背伊時院僚之入臺者皆引此自劃輒蒙體諒則今臣處義實無異同且以見職言之臣未嘗通擬照望而特以臣已經三銓政曹混錄於前望誤恩又下於格外臣何敢晏然自居請命遞斥批以勿辭退待物論
정조 12년 · 강
大司憲趙鼎鎭陳疏賜批
정조 12년 · 목
疏略曰危蹙之蹤偏荷曲庇華顯之塗更有何望而且臣見任之通擬在於宇賊參政之日以臣平日憤嫉之心每有此望刊改之願今叨是職羞忿倍切伏乞亟行鐫削噫嘻歲月徒邁讎賊自在今日國人皆曰可殺者醫媪也宇偉也其窮天極地之罪臣不欲更汚筆舌而以宇鎭包藏之逆心爲鞫庭顧瞻之凶供而反使已結案之妖賊戴頭海島國家隱憂容有其極至於時偉無所知識而陰售闔捭之術有甚依藉而竊賣誘脅之權親戚知舊孰不畏之憂之而不料其行凶作賊如彼其叵測也宇賊之閃秘妖慝不待再昨冬逆節之現發而同朝斥絕之心猶恐爲累渠獨何心互相來往作爲羽翼及夫擬帥之眞臟露而陰陽牢籠之態縱欲自欺天可欺乎於是遇邦慶而有不滿之言當定號而有太早之言罪犯至重公議莫嚴毋論有證無證已覈未覈尙可一日容貸於覆載之間乎伏願三司所請諸賊待用刑拿來嚴覈夬正王法噫臣家以簪纓舊族所傳者忠孝而往年有逆翰之變今日又有時偉者出隴西士夫之恥古有先獲輔氏別族之知臣實自愧批以懲討事雖出別族之意何必煩瀆見任引義事過矣年前一宮官以此處義亦以爲過矣通塞爲第三堂者雖主之旣有長堂之參政則未必必遞勿辭行公
정조 12년 · 강
大司成曺允大陳疏辭職賜例批
정조 12년 · 강
刑曹以罪人李七奉等移配啓
정조 12년 · 목
咸鏡監司李崇祜以罪人李七奉等罪名及到配月日馳啓敎曰北關民事方在關心編配夥然實有添一貽弊之端富寧李七奉罪名至重自本道移配關西僻邑嚴飭保授俾無作弊穩城金麗寬移配南關稍實邑其餘北關罪人之除非不得擧論罪名外令該曹移配南關及西關罪人所無邑事分付○該曹啓言李七奉令本道移配關西僻邑金麗寬利城縣李衡在殷山縣安命麟祥原郡張溟翼三登縣趙國太順安縣洪弼郁博川郡僧斗守价川郡奴莫奉江西縣朴勳宅宣川府崔昌徵孟山縣李廷煥甑山縣崔允長三和府白伐男嘉山郡崔昌謙成川府朴永汶陽德縣朴守夏永柔縣崔天用端川府任希祖高原郡金春起德原府李春二永興府任德祖定平府金爾鼎安邊府崔寅煥文川郡關西南關罪人數少邑竝移定配所卽爲押送事發關分付于該道臣
정조 12년 · 목
自今月十一日至十五日涉疑疾中部四十二名出幕郊外東部六十一名西部五十八名南部一百五十九名北部八十六名東活人署無西活人署十一名以上病民三百七十五名內方痛二十八名向差一百七十八名還入一百六十五名死亡四名出幕一百十處
정조 12년 · 강
詣慶熙宮經宿
정조 12년 · 목
具翼善冠袞龍袍乘輿出協陽門降輿乘轎召見下直守令出敦化門入興化門由廣達門入興政堂仍文禧廟行奠酌禮
정조 12년 · 강
召見前禮曹判書李秉模戶曹判書徐有隣掌樂提調李在學于興政堂
정조 12년 · 목
秉模奉審齊陵陵上有頉處復命書啓曰臣馳詣齊陵陵所奉審則陵上後面曲墻自艮方至巽方竝與地臺石頹圮而廣爲四十四尺許臺石爲四十四立修掃排圍之節申飭陵官各別擧行而稍待快晴修改恐合事宜○秉模啓言衍慶寺卽齊陵守護寺刹也近在陵所而寺樣殘弊梵宇擧皆頹圮若不修葺則將有頹壓之慮曾在先朝幸行時特命營邑修補而因循至今矣空名帖限一百張僧加空名帖限五十張特爲成給時居僧中幹事一人令總戎廳差出僧任使之董役以爲鳩材重修之地而仍令本陵官着意照管畢役後形止報于禮曹恐合事宜從之敎以本寺事體自別禮判自來慣於國役此等事亦必勤幹與本道道臣地方官眠同着意專管完役後具別單草記道伯則狀聞此乃仰體錫名之聖意重修之聖敎申飭該地方斯速完役○有隣啓言永禧殿修改每於宗廟景慕宮修改日同爲擧行故本曹則只令郞廳進參揆以事體終涉苟艱此後則請令禮曹別爲擇日修改本曹堂上進去擧行事定式敎以此後判堂進去奉審修改時判堂亦爲進去○在學啓言日前因大司成李時秀所啓有古磬藏置處所及事跡詳考以啓之命矣取考前後謄錄又問於典樂輩則癸丑磬十五枚內六枚則丙申正月因上號都監移文輸送四枚則甲辰正月內入五枚則方留在本院矣得來處所及藏置年月雖無文跡之載錄者而十五枚刻識旣同數爻又符則可知其壬戌所得之磬也累百年古器之前後得出誠爲可貴本院所在五枚及泮水堂所得二枚同入一樻藏置本院似好矣從之敎曰本館所得古磬旣命大司成記識本院所在古磬卿亦略記事實竝書於樻子外面而各以製進人書之樻子則以二坐爲之甲辰正月內入古磬與永樂古磬藏於奎章閣御容所在處此則詳考事實令一提學製進記實之文揭板下軒內閣亦有流來古鐘磬此則令檢校直提學題銘於架上俾後人知其事實又啓言臣頃因樂器看審進詣文廟則樂器庫村瓦朽破至有頹圮之慮因此而樂器多致傷缺誠爲可悶分付該曹待本館廨宇修改時一體完葺爲宜而庫舍之致傷專由於守直之無人自臣院方往復本館以爲給雇定立之地而若無別般嚴飭則雖有庫直難保其又不如前請此後自本館另加檢察着實守直俾無毀畫致傷之弊從之
정조 12년 · 강
命建穆祖國舅長史李肅郡夫人鄭氏祠宇于平昌郡
정조 12년 · 목
前原春監司金載瓚啓言穆祖朝國舅千牛衛長史李肅突山郡夫人鄭氏墓山在於平昌郡太祖朝命本郡戶長主其祀賜㡤頭黑團領玉圈子犀角帶劃給官屯田使於三名日行祭祝云誕育聖妃垂裕後昆肆當令節式陳明禋載在本郡邑誌中矣地經兵亂墓無記識故老所傳只不過曰似在於某面某山云云而今不識其處故近年則設祭於郡司廳事春秋行之祭品則屯田今無所在自本郡以官力略備以過御賜冠服壞破無有玉圈見失屬帶惟有破片七枚尙在本郡矣蓋當初特賜章服圈帶又令劃給田土使長吏永典祀享以爲不絕香火之地者聖意所在尙切欽仰而世代寢遠塋域無傳而草草籩豆之享亦不免自本邑私設以行者事面極其苟艱有非聖祖崇報國舅之遺意請自今以往分付該道春秋祭需以公穀會減著爲定式且以益加處奉之意申飭本郡從之敎曰稀異之古跡旣聞之豈可循例申飭乎祭需之公穀會減卽列朝國舅應行之擧令該道磨鍊而祭品則亦令酌定竝卽狀聞祭所之設於郡司廳事位田之昔有今無亦可謂欠事就郡司之傍別立一宇妥奉祠板謹遵國初受敎令本郡戶長具㡤頭團領玉圈角帶行祀而自度支一件新備下送此後本道觀察使限年修補事定式聞於行祭時以犀帶餘片替用祠版云苟且甚矣犀帶則別造樻子奉置祠板之傍而欲爲奉玩一片精封定差員上送待還下送同爲奉置建祠完役日當致祭祭文亦當親撰矣日子先期狀聞事分付國舅家後孫或有可以尋訪之道乎亦令道伯取考邑誌詳問于父老狀聞事亦爲分付又啓言寧越六臣祠在於莊陵洞口數里之內而院宇剝落不蔽風雨講堂及拜鵑樓將有朝夕頹圮之慮而院儒輩無以鳩財繕葺廟貌荒涼行路咨嗟臣於巡過之路因院儒呈文略助財力只令許斫材木借給民丁俾之略加修補而第此六臣妥靈之所必置于仙寢密通之處者地非偶爾意有存焉與他祠院事面尤異若自朝家拔例軫恤亟命繕改則實爲表忠礪俗之道敢此仰達矣敎曰今始聞之亦云晩矣令本道量給財力一新修補期於未寒前完役完役日子使之前期狀聞當遣承旨致祭祭文亦當親撰嚴戶長家旌閭亦在本地方六臣祠致祭日一體致祭
정조 12년 · 강
重推吏曹判書吳載純參議李時秀推參判李在學
정조 12년 · 목
敎曰昨日承旨復望如申光履者其間沈滯誠冤矣間欲收用錯聞虛傳而未果及今覺用之後何官可礙乎昨政意已復望而今日始聞之未免獨漏云銓曹取捨倒錯若此不可無飭當該參政判書參議從重推考參判亦爲推考
정조 12년 · 강
命金若行罪名徒流案爻周
정조 12년 · 목
敎曰金若行事每以爲䵝昧而伊時量海之招無異亂招特以關係之至重姑未擧論今見官案已作故到今尤無可論罪名徒流案爻周事分付
정조 12년 · 강
有政吏曹判書吳載純參判李在學參議李時秀進
정조 12년 · 목
政院啓言大司諫徐鼎修引避退待已至經宿尙未處置請獻納金光岳正言鄭來百牌招處置敎曰何必待牌遞差兩司呈告及在外未肅拜人亦爲許遞今日政差出待下批牌招兩司長官使之處置○以徐秉德爲執義尹行履爲司諫成穎李永穆爲掌令吳鼎源爲持平權恢爲獻納柳誨爲正言○命未肅拜兵曹佐郞改差以李光鉉代之口傳也
정조 12년 · 강
大司憲趙鼎鎭避嫌賜批
정조 12년 · 목
避嫌略曰短疏引義及承批旨懲討之請敎以煩瀆不賜開納不勝悚惶而至於見職之請刊則以長堂之參政爲敎而未蒙鐫解噫長堂雖參政而通塞之事主之者三銓則臣之所引亦有迷執至於都憲之職倡率僚臺主張言議而臣旣見通於妖賊之手冒膺於討賊之任律以名義寧不差憤今臣必辭之端視向日一宮官尤有所不容已者其何可仍冒於臺次乎請命遞斥批以勿辭退待物論○持平吳鼎源啓言大司憲趙鼎鎭引嫌而退長憲任重引義語過豈可以此輕遞請出仕正言柳誨啓言大司諫徐鼎修引嫌而退强引前事實爲過當旣經銓堂何論常格不可以此輕遞請出仕竝批以依啓
정조 12년 · 강
飭北伯李崇祜斯速發巡
정조 12년 · 목
敎曰俄於亞銓入侍亦有下敎卿必聞之設有身病秋務方殷此時道伯豈付生手且卿子在京從宦亦知其不甚難强斯速發巡日子狀聞事下諭于咸鏡監司
정조 12년 · 목
具翼善冠袞龍袍乘輿出廣達門降輿乘轎出興化門入敦化門至協陽門降轎乘輿還宮
정조 12년 · 강
命諸道文蔭武生存人成册上送
정조 12년 · 목
敎曰文蔭武積年落仕人雖令吏兵曹成出册子書入而生存與否年歲老少官職履歷以現在京案必難準信年前以仕宦人存沒之京司不知侍從身死人狀聞其外報該曹事定式而近來吏兵曹擧行極爲無據都政飭敎亦不頒布此事亦豈知分明知委乎然則京案尤無以考據今番須有別般詳細分付不至有名無實廟堂以此意知悉別關行會諸道道內各邑文蔭武生存人問于各其方面依品案凡例別成册子上送一件入啓一件送于該曹修正案簿而凡例亦令成送身死人隨卽報聞一款更爲申飭無或如前因循之意行會
정조 12년 · 강
命壯勇營把總以二員設置堂上已經邊地以下差出堂下未經三品中有特敎則通差而皆以別軍職時任曾經人擧擬其挨次禮數等節一依新定節目毋或踰越
정조 12년 · 목
壯勇營以五哨之制已定一司之領將無人請把總一員姑先設置敎曰今則旣設左右司把總以二員差出而千總雖以兵學指南言之五營五司之制營將之下直有把總尤屬襯例把總階梯則亦不可無定式守總則五品以上禁御則四五品以上訓局則正三品及堂上正三品降資人差出同是把總而界限各異況本營事體重於訓局則堂上未經邊地以下差出而堂下則已經三品中間間通差非特敎勿爲擧論毋論堂上堂下除非別軍職時任曾經人無得擧論差出之規則別軍職中當品履歷人兵房列書受點挨次於兵房則一如龍虎大將之於番將之例內閣至淸之職也正三品直閣應敎納拜於正三品直提學以上之交椅前出入時下庭迎送況軍門挨次自別者乎軍職廳則雖曰同僚本營則自有等級無論公坐與私次闕中與路上禮數等節一依新定節目恪勤遵守無或踰越一有放忽隨現以其法從事惕念知悉擧行
정조 12년 · 강
召見大臣有司堂上于誠正閣左議政李性源右議政蔡濟恭有司堂上徐有隣李在簡鄭昌順李秉模
정조 12년 · 목
敎曰昨日問議有更詢者大臣與有司堂上入侍事遣史官傳諭領相則連日勞瘁勿爲入侍事一體傳諭○予曰予於丙申御極以後名以文官一未着帽不知闕門者往往有之君臣尙未識面是豈成說乎此日前所以有飭敎於銓曹者也顧今抄錄人中年六十以上者爲八十餘人落仕四年者爲四十餘人而此中不但生死未知亦應有老病不勘供職之人若除此等人則其數似不甚多以此區處則豈其甚難耶今若以登科四五十年作散十四年年至七十以上爲限竝入此三歧者竝施以加資之典隨其人器敦都或該曹參議間隨窠檢擬則不出數年幾盡區處卿等之意何如至於兩司則尤有可矜者或以臺諫之順遞得付軍銜以貶坐不參六月居中臘月始解而臘月又以不參居中今年如此明年又如此不受一月之祿猝無解中之期寧有是耶左議政李性源曰今日之敎非但臣等之欽歎凡在聽聞孰不感激乎蓋入於三歧之中者卽是文臣之三窮也名以文官如是沈滯者足爲干和之一端若依聖敎次次通擬則不至數年當盡疏苑矣右議政蔡濟恭曰聖念之委曲至於此極使渠輩聞之必皆感泣而第群下奉行之道每患不能對揚是可悶也○性源啓言慶尙監司金光默狀啓枚擧豊基郡守吳在文牒呈以爲本郡小米七千九百四十八石零太五千八百三十七石以單代捧留事極驚駭丁亥以後各該郡守罪狀請令攸司稟處代捧穀之還作本色不容少緩而該郡以嶺底殘邑土薄民少萬餘包之一時責納實是行不得之政每年小米太合二千石次第還作本色則七年之間自當準捧請令廟堂稟處矣小米太之單代捧誠極駭然旣現發之後準數還作本色固不容少緩而道臣旣已參量民邑事勢有此限年陳請捧糴不遠請依狀請許施從之濟恭曰近聞豊基之民多有流散甚至土價輕歇云蓋本郡素是殘邑田穀尤非宜土而流來萬餘石單代之穀一朝欲以本色準捧則民生之不得奠居勢所必至道臣邑宰之欲限年充數誠得其宜而小米之能無弊準納與否雖不可遙度至於黃豆尤係本郡民人切苦之事臣意則還太五千八百餘石依準折作租限年捧上則在國穀別無所損在小民差可息肩施以特恩恐無不可矣性源曰俄於賓廳以此事與右相有酬酢矣臣意則待道臣狀請始許準折代捧事面似好矣敎以曾經道臣各陳所見兵曹判書李在簡曰大臣旣以民情仰達則直許代捧恐無不可不必更待道臣之請矣右參贊鄭昌順曰右相所奏旣係民隱則固當許施不待道臣狀啓自廟堂先許或涉太處左相待道啓準許之言恐合事宜矣行副司直李秉模曰糴法甚嚴不待道啓輒許代捧恐不無後弊矣敎以戶判亦陳所見戶曹判書徐有隣曰民瘼之說旣發於筵席恐不必遲待道臣狀請矣敎曰僉議雖有異同旣聞民弊何待狀請許令宜土之穀代捧○濟恭啓言豊基前後郡守以還穀單代捧事尙在待勘中頃日銓曹不察以丁範祖擬大諫望受點伊時大臣請推銓官大諫亦卽許解昨政又以李漢一擬承旨望此亦與範祖同罪者銓曹之不察不可無警請參政銓官竝推考從之敎曰今因言端聞之豊基前官現告事未免斑駁首犯年條無以溯考云則丁亥以後因循守令之獨勘本律甚無義其中已作故者亦有之以此以彼宜用堤川例令該府取考伊時處分傳敎爲之事分付有隣啓言訓局船逗留之弊釐正事依下敎就議于都提擧金致仁則以爲訓局船弊端不一而足論以大經大法則罷之固當而旣曰不虞之備又是添餉之資則有難遽然革罷然船人之不計早晩憑藉逗留者專在於帖文若祛帖文一事則可使諸般弊端自歸釐革而至於初運則以其有再運之故自當趁期下去雖給帖文不至爲害至於再運則毋論某邑預付帖文之後進退遲速惟意所欲甚或至於先運他穀而後始載晩時裝發蓋以此也再運帖文若不成給仍令船主隨邑逢載則旣無憑籍惟恐或後必與私船無異從今以後所謂帖文初運時則依例成給再運時則無得擧論事嚴飭訓局定式施行似合事宜云訓局船旣不得革罷而欲除一分之弊則依大臣議施行之外更無他道適登筵席敢此仰達從之又啓言都城主脈修補之節付之總廳着意擧行而其中三角下曹溪上公私石役絡續不絕方其浮出之時轉下之際多有毀動之歎此後則石材之盤根山麓者盡定境界嚴加禁斷至於鋪在平地者雖不必一例防塞而亦令關由總廳後爲之主脈補土處形止四季朔報備局時三角下曹溪上山麓石材有無頉一體報來以爲憑考摘奸之地事請出擧條另飭總廳敎以出擧條申飭仍令總使親審形止後草記定界
정조 12년 · 목
箚略曰臣眩症連添神息澟綴昨日淸班萬無自力之望竟犯闕禮之科病裏惶隕罔知攸措且於僚寀之間誠有難安之嫌晏然供職亦關廉防伏乞亟降威罰仍解職名批以不參何妨卿須安心勿辭益加善攝仍命遣史官傳諭敎曰相箚宣批無得經夜曾有申飭而承宣之不能申申提稟極爲駭然當該承旨罷職
정조 12년 · 강
以李在學徐鼎修申光履爲承旨前望也
정조 12년 · 목
政院以吏曹判書吳載純參判李在學參議李時秀違召更爲牌招啓敎曰此雖一事觀此啓辭不覺駭然前此吏判擧措之怪駭有多般飭敎仍以每政一違之事更下飭禁此後政牌無端違召使之初勿呼望則此啓辭焉敢書入乎自承宣不畏飭敎若此豈不萬萬寒心當該捧納承旨爲先罷職在院承旨一倂遞差予於重臣事爲朝廷惜之寧容隨處顚錯乃爾伊筵以後間亦行政今日之冒沒如此又何故也此啓辭勿施仍以前牌申飭又敎曰當該承旨趙衍德拿處院隸勿能禁飭實注書尹行任金孝建從重推考因衍德拿處傳旨命分揀
정조 12년 · 강
備邊司以通禮禹禎圭疏陳册子論理覆啓
정조 12년 · 목
敎曰判尹前望皆是老病人今日政以在京無故人差出○以趙鼎鎭爲吏曹參判徐有防爲判尹金在瓉爲大司成李昌漢爲大司諫洪九瑞爲分兵曹參議○敎曰兩司呈告及在外未署經人員竝許遞今日政差出○再政以趙瑍爲大司憲徐郁修爲執義李身晦爲司諫申曮爲持平洪彥變南臺也申曮高廷憲竝新通也趙貞相鄭宅東爲正言趙貞相黃㮋李光培鄭宅東趙錫晦申匡堯竝新通也申禹相爲獻納鄭景祥爲掌令○三政以李光鉉爲持平李光鉉郭龍濟李埦竝新通也○四政以趙有臣爲掌令趙有臣吳泰彥趙彥哲竝新通也○咸陽府使金魯岳郡守降付居昌府使元宅鎭縣監降付因禹禎圭疏請復舊號也
정조 12년 · 강
全羅監司徐龍輔以求禮縣民家漂流啓
정조 12년 · 목
該監司狀啓以爲今初八九日之雨求禮縣川渠漲溢民家六戶仍爲漂流而人物幸得生活給材改構毋致棲屑之患事嚴飭於本縣恤典則各六斗依例以會付穀題給○忠淸監司洪檍以道內癘疫快息啓
정조 12년 · 강
特補持平李光鉉爲務安縣監
정조 12년 · 목
政院以光鉉再違召啓敎曰新通之人無端再違揆以事體不但未安事異常例不可例飭務安縣監除授使之當日辭朝此傳旨勿施時任縣監遞付京職
정조 12년 · 강
以宋銓爲執義李穦爲掌令吳泰彥爲持平金復休爲司諫黃㮋李光培爲正言竝前望復休疏通也
정조 12년 · 목
以在外臺諫許遞故也○政院以復休方在被謫蒙放中入稟敎以蕩滌敍用
정조 12년 · 강
以柳焵林濟遠尹致性爲一所監試試官朴天衡趙英鎭徐有鍊爲二所監試試官
정조 12년 · 목
吏曹啓言來己酉式年監試初試試官當爲擬入而參判趙鼎鎭未肅拜請令政院牌招允之敎以先擬望後謝恩○以沈興永等擬試望敎曰試望中時任玉堂勿爲呼望其代更爲擬入○政院以試官鄭萬始承牌詣闕下而謂有情勢不爲入來入稟敎曰命牌則書進謂有情勢身獨不入事體所在萬萬駭然向來處分出於爲世道靖囂俗之意但當含畏何敢言情勢二字乎且此試事又況往役乎以此以彼不可仍置仍置之故看者當者認爲未出場反有害於世道囂俗試官鄭萬始安奇察訪除授使之當日辭朝時任察訪遞付京職
정조 12년 · 강
命高陽郡館宇修葺時監董捐補人竝加資郡守亦施陞敍之典
정조 12년 · 목
京畿監司洪秀輔狀啓以爲高陽館宇年久朽傷此非但殿牌奉安之所又是昨年駐蹕之地客使行期又不知早晚前監司徐有防多般料辦而營邑殘薄物力無以拮據幸賴數人之捐財材瓦初旣鳩聚工役仍又專當近百間棟宇百餘間墻垣奐然一新此等人褒嘉在所當先至於監董營禆閱月奔走誠心效力者亦極嘉尙且昨秋道內公廨修繕時捐補及監董人竝蒙加資之典則其所論賞尤無異同請令該曹稟處新建秼東西翼廊各十二間大門三間西門一間改建秼甓大廳十二間東西軒各十二間中門三間別堂二十一間合八十八間改築墻垣一百四間捐補人折衝高亨謙出身趙宜述監董營禆折衝蔡德齡敎曰小邑鉅役如是速完新備改建間數不但近百墻垣修築亦過此數監董捐補人等效勞之誠極爲可嘉來頭動駕自可臨觀則實蹟有無更何考察不必下該曹回啓依前例竝施加資之典土校一人賞加且以地方官言之曾聞東郡治績於舊伯此非十分勤幹豈能課督乃爾特爲陞敍以勵他邑守令事回諭
정조 12년 · 강
召見有司堂上徐有隣及下直守令于誠正閣
정조 12년 · 목
敎曰杆城乾鳳寺弊瘼頃有關問後稟處之命矣卿及杆城前倅旣已豋筵詳細陳達有司堂上徐有隣曰頃日依下敎以本郡成册與該宮成册相左委折發關査問矣杆城郡報狀及成册才已來到而以爲本寺賜牌田畓竝十四結零內除諸般雜頉則實結爲六結零一年所捧錢爲六十餘兩而於義宮一年進上所封其數殆過十倍蓋早藿二百八十束浮費又爲二百二十五束白鞋春秋兩等各七十部浮費又爲四十八部外此浮費皮鞋爲五百五十八部石茸爲三石五斗蒿飛爲十斗細繩爲二百四把生梨則進上一千五十箇浮費又爲四百九十箇而替人貿取其價倍入一箇不下數十文而各物種略干數爻之相左僧徒於當初査問時以浮費之係是科外不敢直告之致大抵早藿旣是本邑之所產白鞋亦是僧徒之所織則自當如前上納至若生梨則本非土產實難辦備而莫重進上有不敢容喙今若就各種上納時人情浮費條略加裁減白鞋之春秋兩等合等上納則此亦爲無前之惠澤云矣杆城前郡守李㝡源曰本寺進上外浮費雜物亦甚不些以六結所收當各種所費果爲僧徒難支之弊至於生梨又非本邑所產故倩人貿納之際中間浮費尤爲倍簁矣有隣曰本寺旣是內司所屬寺刹則進上各種不在於免稅多少而早藿白鞋便同任土之貢生梨一種雖非所產多年封進其來已久且係慈殿進上之需遽然停封恐難輕議一依杆城前郡守所報上納時浮費條中量宜減除白鞋則仍於春等合秋等上納則體重之進上自在難支之僧弊可捄矣敎曰本寺事體所重自別旣奉列聖朝御筆此外又有莫重之事前此聞有寺弊必欲釐正使之關問本道者此也今聞前倅之言又聞卿之所奏旣知爲弊之如許則及今蘇完還集之方不可暫緩所謂宮納及雜費比之免稅結土地所出不啻十倍旣聞之後豈可仍置早藿兩色鞋每年春等都封數爻量減如生梨石茸細繩蒿飛等雜種自今無論公私用特竝蕩減如是定式之後該宮萬一有別歧侵漁之弊本官枚報巡營以爲狀聞論罪之地苟欲掩置宮屬邑倅竝當嚴處以此申飭宮納之弊雖祛官物之弊又出則烏在其釐弊之本意此則在道伯察飭之如何此意一體嚴飭
정조 12년 · 목
涉疑疾中部九十六名出幕郊外東部一百二十五名西部九十二名南部三百八十六名北部三百四名東活人署二名西活人署二十二名以上病民九百三十一名內方痛一百四十六名向差六百五名還入一百七十名死亡十名出幕三百二十一處○賑廳啓言七月二十九日病民七巡給米當次故發遣郞廳與備郞各該部官同往四郊抄其病民中飢困尤甚者四部合十八口處給米五斗八升同月二十四日及二十七日備郞摘奸時目見頷顑之類卽地救急四部合三十九口處米爲十三斗四升又啓言七月月終病幕病民時存之數東部病幕四十九處病民九十四名西部病幕三十八處病民六十四名南部病幕一百四十九處病民三百四名北部病幕八十處病民二百五十名合病幕三百十六處病民七百十三名新幕造給舊幕添補空石二千五百九十七立長木一千三百三十一箇網兀一百六十立蓋草六束死亡八十七名內五十六名各布一疋錢一兩題給○黃海監司李敬倫狀啓以爲甕津等五邑合方痛四十二名死亡二十名面諭關飭於列邑死亡收瘞方痛給糧等節各別申飭○咸鏡監司李崇祜狀啓以爲鏡城間有涉疑之症而旋卽寢息南北各邑或有方痛善爲救療死亡收瘞等節各別申飭○開城留守洪秉纉狀啓以爲本府輪疾方痛六名向差二十六名不救三名而出幕形止則舊幕幾盡撤去新幕間或有之而不救者依例使之葬埋
정조 12년 · 목
箚略曰云云批以如許可笑之事何乃聯箚反使聽聞駭惑乎況奴婢之制始自箕聖而惟盜沒入爲奴婢奴豎之付捕廳査治正有所據亦何關於國體乎仍命遣史官傳諭于時任諸大臣
정조 12년 · 목
敎曰懸病備堂牌招○左議政李性源啓言每於賓對諸備堂之迭前奏事乃古例而今日筵席兵判外無一人稟事誠爲未安請一竝推考從之○右議政蔡濟恭啓言場屋文體自有古規詩則十六句以上賦則三十句方爲成篇而近來士習必欲爭先速呈詩或以十五句爲準賦則皆不滿三十句不特文體不成氣象之忙急躁竸之兆朕俱屬不韙自今番爲始詩不滿十七八句賦不滿三十句者竝以違格拔去之意申飭試所此後著爲令式恐不可已矣從之敎以今方設場先令入侍史官分詣試所曉諭場中
정조 12년 · 목
以徐有防爲同經筵尹尙東洪秉纉新通也李益運爲兵曹正郞疏通也○命安奇察訪鄭萬始保安察訪金敬吾相換竝除朝辭赴任
정조 12년 · 강
命壯勇營糧餉支放惠廳公事堂上例兼句管
정조 12년 · 목
敎曰壯營支放之錢穀皆是內帑剩餘之移屬本不關於戶惠廳經用而移屬之後不可無主管之人以宮府一體之意內需猶無不可句檢況今穀物之散置者乎宜令有司之臣主管度支長數遞不如惠堂之久任此後該營支放備堂中惠廳公事堂上例兼句管事分付
정조 12년 · 강
禁府以豊基前郡守李光沂等放送啓
정조 12년 · 목
該府啓言豊基前官現告事依堤川例取考伊時處分傳敎爲之事命下矣取考伊時傳敎則昨年十二月十一日忠淸監司狀啓堤川縣還穀單代捧守令論罪事敎曰單代捧旣不知昉自何年則以三十年爲限者未免硬定以今狀本現告觀之生存不過如干人石數又最少以此以彼勘律太涉斑駁此狀啓還下送因該府都囚徒命張東源考律放送張泳待時僉使拿來考律草記勘放
정조 12년 · 강
罷承旨李在學申光履
정조 12년 · 목
敎曰今聞昨日試望分所不待望筒書下只凭口傳徑先頒布此已萬萬駭然而上下試官又皆換次見朝報者無不訝惑云以此以彼大關後弊昨日坐直承旨一倂罷職今日不卽提奏在院承旨從重推考承旨前望單子入之待下批牌招察任本事委折令政院査實論啓○承旨前望安聖彬沈煥之批下○政院以煥之聖彬在外違召啓命許遞敎曰昨聞有病意謂已差今又違牌可知其難强許遞與未差之代前望單子入之待下批牌招察任○承旨前望以黃昇源李亨元批下
정조 12년 · 강
大司憲趙瑍陳疏賜批
정조 12년 · 목
疏略曰凶逆之(刀削)左右排布表裏糾結至凶至秘(刀削)顧瞻他日者卽妖宇也不滿邦慶肆發凶言者卽逆偉也而不加刑訊遽命酌處不爲鉤覈只施竄配至若逆醫妖媼受其指使逞其凶毒萬口同辭一毫無疑而群凶尙且假息三尺迄未快施尤不勝痛迫抑塞之至藉使五九月喪變雖無半分可疑一國之冤憤如此三司之呼籲如是則盤覈鉤問不容少忽矧我東朝殿下十行諺敎半夜誕宣昔之疑怪今有可指之跡而一例靳斷天聽逾邈大義無可伸之期常倫有永斁之患伏願廓揮乾斷待用刑之日究覈情節明正典刑仍伏念臣姿本湔劣年又衰朽忽於夢寐之外以臣爲司憲府大司憲聞命惝怳撫心惶愧顧今國賊未除大義漸晦宜揀峭直之姿俾殫敢諫之責反以瑣瑣庸品苟然充位其於累淸選招物議何哉且臣積年貞疾漸成沈痼蠢動無路昨違召命萬不獲已據實哀籲伏乞遞臣職而勘臣罪批以卿何如是煩陳勿辭行公
정조 12년 · 강
獻納申禹相上疏賜批
정조 12년 · 목
疏略曰嚴科場禁隨從前後飭敎何等丁寧而卽伏聞今日二所入門時蹂躪雜沓人命之致傷至於四人之多長逝者之惻然固無可論而壞損法禁亦非細故臣謂二所主試之官施以譴罷之典禁亂官拿問正罪終場則自初昏開門終夜流入俾無如前雜亂之弊嚴飭兩所宜矣批以聞甚驚駭試官譴罷事禁亂官拿處事依施開門時限不在早晚若令初昏開門則又當未暮坌咽待門開爭光赴場矣蹂躪之弊反似甚於天明時然爾言旣如此第以意見論理草記事令廟堂知悉
정조 12년 · 강
戶曹以諸道年分比總事目啓
정조 12년 · 목
該曹啓言今年農形論以大體則一二道外可謂大登而若欲就其中定其次第則順天等三邑之海潮汎濫樂安等七邑之防堰潰決雖有若干沈損而不可以災頉論外此沿峽原野稻梁黍稷幾盡豐熟仁同等邑之夏初雨雹旣在各穀未抽之前梁山等邑之六晦水沈不過每年恒有之事而畓之禾穀田之木綿莫不善遂則論以豐穰湖南嶺南相爲伯仲以言乎湖西則忠州等邑之雨雹韓山等邑之懈損牙山等邑之海溢似不免爲些少災傷而立秋以後日氣極順胚胎發穗不違其時以言乎畿甸則沿江濱海之或有被浸覆沙之患而特是若干邑若干面雨霽水退自可成實則湖西畿甸恰爲兩南之次至於關東海西則嶺東諸邑之近卄日無晴海營測雨之過一尺水深山峽之萎損洞川之披曳果不無失實之歎而近因雨暘之曝潤庶有西成之望關西則害穀之蟲雖幸寢焉非時之雹間或有之而畓旣告登田又向蘇通計一道可謂穴農邊峽間或失稔內地優爲近豐關北則一雨不止三農俱傷六月祈晴挽近所罕三甲被雹道內尤甚語其穡事最在諸道之末而非但南關稍勝於北關又以近來本道狀本考之各穀之被災稍歇者多有蘇醒之漸則庶不至於通一路歉荒年分專委道臣勿送敬差官事纔已定奪都事覆審及抽栍一款依例權停就各年災實詳度分排而在前年事如三南京畿之時多有不給災之例而畢竟狀聞有請輒施則量宜先給俾絕加請之路實爲京外相孚之道京畿丁未元總五萬二千十九結內給災八百結實結五萬一千二百十九結忠淸道丁未元總十二萬八千九百三十結內給災一千七十結實結十二萬七千八百六十結全羅道丁未元總二十一萬六千四百三十六結內給災二千一百結實結二十一萬四千三百三十六結慶尙道丁未元總二十一萬四百六十四結內依湖南例給災二千一百結實結二十萬八千三百六十四結黃海道丁未元總七萬三千四百九十三結內給災一千結實結七萬二千四百九十三結原春道丁未元總一萬一千七百七十八結內給災四百結實結一萬一千三百七十八結兩界則曾無比年給災之規依例比總而平安道比戊戌咸鏡道比戊子各道道臣詳察列邑之災傷務從實數之多少明覈均俵各邑大槪狀趁早收捧而川浦沙雖是恒有之災而浦落則越邊泥生覆沙則明年還起自是常理道臣必也別歧覈審搜括隱漏入錄實總其他火粟加耕不爲不多而只以如干把束塞責報來揆以事體尤極駭然如有隱匿不報違越事目之弊則當該守令從重論罪各項應行節目一依年前後錄逐假査實磨勘時枚擧狀聞之意請分付八道及兩都允之
정조 12년 · 목
自今八月十六日至二十日涉疑疾中部三十五名出幕郊外東部二十六名西部四十名南部八十九名北部四十六名東活人署無西活人署七名以上病民二百八名內方痛十七名向差一百八名已差還入八十二名死亡一名出幕七十處
정조 12년 · 강
御誠正閣行抄啓文臣親試及謂講親試試官原任提學兪彥鎬檢校提學吳載純檢校直提學李秉模檢校直閣徐鼎修鄭東浚待敎尹行任課講試官檢校提學吳載純檢校直提學李秉模
정조 12년 · 목
御題擬沛張良謝聞太公兵法善之常用其計箋永祐園別檢張錫胤三中居首講周易及第洪義浩純粗居首
정조 12년 · 강
召見大臣泮堂判尹于誠正閣左議政李性源右議政蔡濟恭同成均鄭昌順李秉模漢城判尹徐有防大司成金載瓉
정조 12년 · 목
予曰今番二所場屋致傷至於四人之多聞甚慘憐且其中遠方之人則亦無收埋之望云此則泮堂依居齋生身故後給財之例以爲運送之地目今科場之不嚴極爲寒心一所則京兆判堂使各部官曉諭諸生俾無自夜負門之弊二所則大司成亦爲禁止則好矣判尹泮長旣皆登筵依此擧行○右議政蔡濟恭啓言今年年事三南畿甸雖謂之大豐誠非過語年分事目無容更議而第聞路傍水田或因其家之全家遘癘不得耘耔四面雲黃之中獨不免荒廢者往往有之云路傍如此則深處之無此患亦不可必矣今年京城出幕之屢千民命皆蒙悶念顧復之恩復得爲人若於鄕曲此等之類惠澤或不遍及則其向隅之冤當復如何臣謂另飭諸道使守令躬自審視因病故而田荒者一一給災無或遺漏俾知朝家一視同仁之德意恐不可已矣敎曰聞卿言在小民實爲切緊之事況有此良田遇此登歲因渠病故未暇耘耔豈非矜悶之甚者乎以此所奏出擧條知委坊曲仍令各其邑宰躬審査報俾有申飭實效
정조 12년 · 강
有政吏曹判書吳載純參判趙鼎鎭進
정조 12년 · 목
敎曰政望排擬之際互爲黃白較量多寡使堂堂公器爲銓官簸弄消遣之資寧不寒心前此筵中以此提飭不啻其幾遭然而舊習終不改雖大於此之事飭禁之下義不可牢拒況此易爲易行當矯當革之擧乎到今不可不以一番文字復申前飭使中外見政目者知謬習之非出朝家本意自今政再度諸窠無或如前之爲事嚴飭銓曹○敎曰未肅拜經筵許遞○以李在簡爲知經筵鄭昌順金憙爲同經筵金載瓉爲同春秋○敎曰兩司在外人許遞玉堂未肅拜人亦爲許遞今日政差出○再政以趙武範爲掌令柳肅朴載淳爲正言李彥祜爲副校理○敎曰多年桂坊熟知經學曾以許久落拓之不可有所下敎而今番別單亦無其名銓曹事誠過矣前桂坊李灌待窠復職忠翼之家近無官冕其姪落仕之後其家之人豈可不使在朝以堂姪干連爲拘不入於別單誠無義前縣監趙榮慶亦令無礙調用
정조 12년 · 강
以曺允大爲吏曹參議前望也
정조 12년 · 강
命一所試官罷職禁亂官拿處
정조 12년 · 목
敎曰昨今筵席無不以一所之雜亂爲言雖無人命之致傷開門前有踰越之擧云寧有如許紀綱試官罷職禁亂官拿處○備邊司啓言獻納申禹相上疏以爲今番二所入門時人命致傷至於四人明日終場自初昏開門終夜流入爲辭而批旨有令廟堂稟處之命卽聞昨日場屋外門先開內門後開欲爲計數入場以致紛沓至有人命之致傷今此臺疏中言非嚴坊之道有經夜之患且昏夜冒入益致坌咽誠如聖敎明日則開門依前時限必令內外之門一時竝開以除前阻後推之弊則似無顚仆致傷之慮而近來場屋雜亂專由於隨從雜類之多率冒入請飭禁亂官各別禁斷敎曰國子京兆長旣承筵敎雖無別般法制似可禁其泰甚矣○敎曰大小科場論賦詩表解題雖有書揭之例義疑無是例如是而禁挾册斷以罪律近於行不得今人之四書五經竝註記誦者果多有之乎此後義疑亦以解題竝註書揭事定式仍令禮曹以此載之科擧節目以爲遵行之地○承旨沈豐之啓言試望分所經先頒布上下試官換次委折依下敎査實則一二所試官下批後自本院口傳知委於試官使之分進初無文跡頒布之事故奇別書吏則果不謄頒朝紙而一所主掌濟用監下吏待令於闕內隨諸試官出去目見試官之分詣渠自書出頒諸小報以致各司之一時謄傳莫重試官落點之如是誤頒已極驚駭未頒布之文跡私自書出尤涉無嚴該監下吏令攸司嚴治當該不飭之官員所當重勘而本院請推之外無他可施之罰何以爲之從之敎以官員拿處
정조 12년 · 강
命宣傳官尹範益從重勘放
정조 12년 · 목
命範益往監試一所摘奸儒生或踰垣乘屋紛揉亂雜而範益不爲來稟敎曰當該宣傳官尹範益汰去令該府拿問嚴處其代令該曹口傳差出又敎曰有罪無罪但當以實直告今聞承宣言渠以入稟時分明爲言發明不已云故意或果然更令査實則反是自歸粧撰之科此胡大罪如是周遮乎本罪之外誠極無狀前宣傳官尹範益不可循例拿處而止詐不以實之律可謂準備而特從方長不折之義先以制書有違私律從重勘放事分付
정조 12년 · 강
命湖西常賑租耗一千石劃作兵營城役之需
정조 12년 · 목
備邊司啓言頃因忠淸兵使權䎐狀啓築城物力更爲指一狀請之意覆奏行會矣卽見其狀辭則以爲本營本無錢布名色穀物亦極凋殘本道還穀中常賑租耗會錄條中三千石限十四年移劃事請令廟堂稟旨分付矣本道常賑穀自來不敷每年三千石移劃之請初非可論而帥臣旣以完築城役爲辭則亦不可不軫念常賑租耗一千石每年劃給而以留庫中一萬石加分取耗限以十年則穀簿不至遽縮工役可以了完以此分付於道帥臣恐合事宜而時帥臣設或殫力堅築難保後人之如前人自明年爲始新築城堞或有如前隨築隨圮之患則當該帥臣自本曹草記嚴勘每年所築之幾許頹圮之幾許使之歲一登聞而頹圮之爲何年所築亦令一一論列以爲考久近驗勤慢分輕重論斷之地穀物用遺在亦於每歲末枚報本司之意請一體分付允之
정조 12년 · 강
遣承旨詣儲慶宮毓祥宮延祐宮懿昭廟奉審摘奸
정조 12년 · 강
總戎廳以都城主脈石材當禁處定界立標啓
정조 12년 · 목
該廳啓言依下敎往三角下曹溪上摘奸則山麓以上是都城主脈而大小石根之盤陀者無非石材可浮處故就其當禁之地定其境界今日內立標六處計料令前始役者卽爲撤去俾不得更犯嚴飭參軍及監官山直等處使之各別察巡有無頉形止依擧條報備局雖於山下如有浮石之事關由本廳待摘奸許施後始爲入役事一體定式
정조 12년 · 강
壯勇營以兼管提調應行節目啓
정조 12년 · 목
節目本營卽親兵營門凡係軍務重事自當關由廟堂而至於錢穀出入不可無句管堂上惠堂中公事提調例兼以糧餉色提調稱號應行事例成出節目開錄于後以爲永久遵行之地一本營草記回啓等節提調句管擧行一外方穀物每歲末磨勘成册來到後提調照檢入啓如有不謹差晚之事則察飭一每歲正月錢穀捧下用遺在會計册子戶房修正後提調照檢入啓一本營衙門事體自別凡於文簿去來五上司則通關京衙門單牒呈外方具書目牒呈依上司例擧行一各屯穀物如有未收或愆期之弊該邑守令從輕重入啓論勘一移劃穀物捧上時米太如有欠縮之事船格如有作奸之擧申飭推治等節一依惠廳例擧行一錢穀木布各樣上下本營曾有逐日會錄之規此後每於月終自戶房所以其册子送示提調着署入啓一兼提調每朔丘債依他軍門兼提調例以錢六兩磨鍊一郊外動駕時本營巡牢二雙燈籠手一雙牌頭一名雨具直一名依糧餉廳色提調例定送而常時入番以陪旗手名色五名定送分五番一名入番城內擧動時則陪旗手五名合番定送而燈籠手則陪旗手中使用一兼提調新除及還差時員役重徒只惠廳兼差書吏庫直及本營錢穀次知書員庫直擧行一兼提調帶率使令以惠廳使令一名兼差稱以本營色丘隨行丘從一名自本營磨鍊料布定立一兼提調印信一顆以本營行用印信仍用